王炎
林宝文生日
乾健运元气，斗杓默回旋。
千岁生一圣，半千生一贤。
间世有异禀，天意非徒然。
皇极在人心，俗学无自得。
天意兴斯文，公独抱深识。
微言发绪余，河汉浩无极。
士气久不振，罢软无刚风。
天意眷吾君，公独奋精忠。
雷霆不能惊，正色撄神龙。
膏泽不下流，闾阎有憔悴。
天意佑斯民，公独蕴慈惠。
春风小披拂，万物回生意。
既赋以全德，必益以寿祺。
其颜如渥丹，天意可测知。
再拜上黄堂，一洗玉屈卮。
戬谷既鼎来，保以致祝辞。
在外守麟符，十连蒙宠绥。
在内调金弦，四海无忧虞。
邦人丐公留，天子遄公归。
臞儒愿控鹤，云路从先驱。